CELEX: 32020D1421
Language: da
Date: 2020-10-01 00:00:00
Title: Rådets afgørelse (EU) 2020/1421 af 1. oktober 2020 om den holdning, der skal indtages på Den Europæiske Unions vegne, med hensyn til ændringerne af bilagene til den europæiske konvention om international transport af farligt gods ad vej (ADR) og af bestemmelserne, der er knyttet som bilag til den europæiske konvention om international transport af farligt gods ad indre vandveje (ADN)

9.10.2020   
               
               
                  DA
               
               
                  Den Europæiske Unions Tidende
               
               
                  L 329/1
               
            
         RÅDETS AFGØRELSE (EU) 2020/1421
         af 1. oktober 2020
         om den holdning, der skal indtages på Den Europæiske Unions vegne, med hensyn til ændringerne af bilagene til den europæiske konvention om international transport af farligt gods ad vej (ADR) og af bestemmelserne, der er knyttet som bilag til den europæiske konvention om international transport af farligt gods ad indre vandveje (ADN)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den europæiske konvention om international transport af farligt gods ad vej (ADR) trådte i kraft den 29. januar 1968. Den europæiske konvention om international transport af farligt gods ad indre vandveje (ADN) trådte i kraft den 28. februar 2008.
                  
               
                     (2)
                  
                  
                     Unionen er ikke kontraherende part i ADR og ADN.
                  
               
                     (3)
                  
                  
                     Alle medlemsstater er kontraherende parter i og anvender ADR, og 13 EU-medlemsstater er kontraherende parter i og anvender ADN.
                  
               
                     (4)
                  
                  
                     I henhold til ADR's artikel 14 kan alle kontraherende parter fremsætte forslag om en eller flere ændringer af bilagene til aftalen. Arbejdsgruppen for transport af farligt gods (WP.15) kan vedtage ændringer til bilagene til ADR. I henhold til ADN's artikel 20 kan sikkerhedsudvalget og administrationsudvalget vedtage ændringer til de bestemmelser, der er knyttet som bilag til ADN.
                  
               
                     (5)
                  
                  
                     De ændringer, der er vedtaget i perioden 2018-2020 af WP.15 og administrationsudvalget for ADN vedrørende transport af farligt gods ad vej og indre vandveje, blev meddelt de kontraherende parter i ADR og ADN den 1. juli 2020.
                  
               
                     (6)
                  
                  
                     Den holdning, der skal indtages på Unionens vegne i forbindelse med ændringerne af ADR og ADN, bør fastlægges, eftersom disse retsakter vil kunne få afgørende indflydelse på indholdet af EU-retten, nemlig Europa-Parlamentets og Rådets direktiv 2008/68/EF (1). Ved nævnte direktiv fastsættes krav til transport af farligt gods ad vej, med jernbane eller ad indre vandveje inden for eller mellem medlemsstaterne, idet der henvises til ADR og ADN. I artikel 4 i direktiv 2008/68/EF er det fastsat, at transport af farligt gods mellem medlemsstaterne og tredjelande er tilladt, hvis kravene i ADR, reglementet for international befordring af farligt gods med jernbane (RID) i tillæg C til konventionen om international jernbanebefordring (COTIF) og ADN overholdes, medmindre andet fremgår af bilagene til nævnte direktiv. Derudover har Kommissionen i henhold til artikel 8 i direktiv 2008/68/EF beføjelse til at tilpasse nævnte direktivs bilag I, del I.1, og bilag III, del III.1, til den videnskabelige og tekniske udvikling, især for at tage hensyn til ændringer af ADR, RID og ADN.
                  
               
                     (7)
                  
                  
                     De vedtagne ændringer vedrører tekniske standarder eller fælles tekniske forskrifter og har til formål at garantere en sikker og effektiv transport af farligt gods, samtidig med at der tages hensyn til den videnskabelige og tekniske udvikling i sektoren og udviklingen af nye stoffer og genstande, der frembyder fare under transporten. Udviklingen inden for transport af farligt gods ad vej og indre vandveje, både inden for Unionen og mellem Unionen og dens nabolande, er et centralt element i den fælles transportpolitik og sikrer grundlaget for driften af alle industrisektorer, der fremstiller eller anvender de varer, der er klassificeret som farlige i henhold til ADR og ADN.
                  
               
                     (8)
                  
                  
                     Der er opnået teknisk konsensus om de af denne afgørelse omfattede ændringer af bilagene til ADR og af de bestemmelser, der er knyttet som bilag til ADN, i henholdsvis WP.15. og administrationsudvalget for ADN.
                  
               
                     (9)
                  
                  
                     De vedtagne ændringer er berettigede og gavnlige, og Unionen bør derfor støtte dem.
                  
               
                     (10)
                  
                  
                     Unionens holdning bør fremføres af de EU-medlemsstater, der er kontraherende parter i ADR og ADN, idet de handler i fællesskab i Unionens interesse —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Unionens vegne, til de ændringer af bilagene til ADR, der er vedtaget af arbejdsgruppen for transport af farligt gods (WP.15), og de ændringer til de som bilag til ADN knyttede bestemmelser, der er vedtaget af administrationsudvalget for ADN, er at støtte følgende ændringer:
               
                           a)
                        
                        
                           forslag til ændringer af bilag A og B til ADR (referencedokument ECE/TRANS/WP.15/249; depositarmeddelelse C.N.274.2020.TREATIES-XI.B.14)
                        
                     
                           b)
                        
                        
                           forslag til ændringer af bilag A og B til ADR — tillæg (ECE/TRANS/WP.15/249/Add.1; depositarmeddelelse C.N.274.2020.TREATIES-XI.B.14)
                        
                     
                           c)
                        
                        
                           forslag til ændringer af bilag A og B til ADR — berigtigelse (referencedokument ECE/TRANS/WP.15/249/Corr.1; depositarmeddelelse C.N.274.2020.TREATIES-XI.B.14)
                        
                     
                           d)
                        
                        
                           forslag til ændringer af de bestemmelser, der er knyttet som bilag til ADN (referencedokument ECE/ADN/54; depositarmeddelelse C.N.273.2020.TREATIES-XI.D.6)
                        
                     
                           e)
                        
                        
                           forslag til ændringer af de bestemmelser, der er knyttet som bilag til ADN — berigtigelse (referencedokument ECE/TRANS/WP.15/AC.2/25; depositarmeddelelse C.N.309.2020.TREATIES-XI.D.6) og
                        
                     
                           f)
                        
                        
                           forslag til ændringer af de bestemmelser, der er knyttet som bilag til ADN (referencedokument ECE/ADN/54/Add.1; depositarmeddelelse C.N.367.2020.TREATIES-XI.D.6).
                        
                     
            
               2.   Der kan aftales mindre ændringer af de i stk. 1 omhandlede ændringer uden yderligere afgørelse fra Rådet, jf. artikel 2.
            
         
         
            Artikel 2
            Den holdning, der er omhandlet i artikel 1, fremføres i fællesskab af de af Unionens medlemsstater, der er kontraherende parter i henholdsvis ADR og ADN, og som handler i fællesskab i Unionens interesse.
         
         
            Artikel 3
            En henvisning til de vedtagne ændringer af bilagene til ADR og af de bestemmelser, der er knyttet som bilag til ADN, offentliggøres i Den Europæiske Unions Tidende med angivelse af ikrafttrædelsesdatoen for nævnte ændringer.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 1. oktober 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  Europa-Parlamentets og Rådets direktiv 2008/68/EF af 24. september 2008 om indlandstransport af farligt gods (EUT L 260 af 30.9.2008, s. 13).